CELEX: 32020R1079
Language: ro
Date: 2020-07-20 00:00:00
Title: Regulamentul de punere în aplicare (UE) 2020/1079 al Comisiei din 20 iulie 2020 privind verificarea și corectarea datelor menționate în Regulamentul (UE) 2018/956 privind monitorizarea și raportarea emisiilor de CO2 și a consumului de combustibil al vehiculelor grele noi (Text cu relevanță pentru SEE)

22.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 235/1
               
            
         REGULAMENTUL DE PUNERE ÎN APLICARE (UE) 2020/1079 AL COMISIEI
         din 20 iulie 2020
         privind verificarea și corectarea datelor menționate în Regulamentul (UE) 2018/956 privind monitorizarea și raportarea emisiilor de CO2 și a consumului de combustibil al vehiculelor grele noi
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/956 al Parlamentului European și al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi (1), în special articolul 8 alineatul (4),
         întrucât:
         
                     (1)
                  
                  
                     Articolul 8 alineatul (2) din Regulamentul (UE) 2018/956 impune Comisiei să verifice calitatea datelor raportate de statele membre și de producătorii de vehicule grele în temeiul articolelor 4 și 5 din respectivul regulament. Același regulament impune Comisiei să corecteze discrepanțele constatate în timpul unei asemenea verificări.
                  
               
                     (2)
                  
                  
                     Prin urmare, este oportun să se stabilească măsurile de verificare și de corectare a datelor raportate de producătorii de vehicule grele. În special, este necesar să se stabilească o procedură pentru a verifica dacă datele raportate de producătorii de vehicule grele în conformitate cu partea B punctul 2 din anexa I la Regulamentul (UE) 2018/956 corespund sursei de date relevante, și anume certificatul de omologare de tip a motorului eliberat în conformitate cu Regulamentul (CE) nr. 595/2009 al Parlamentului European și al Consiliului (2) și evidențele producătorului.
                  
               
                     (3)
                  
                  
                     Numărul de vehicule grele pentru care trebuie să se verifice calitatea datelor ar trebui să fie suficient de ridicat pentru ca Comisia să identifice posibilele discrepanțe în datele raportate și să stabilească dacă aceste discrepanțe sunt sau nu sistematice.
                  
               
                     (4)
                  
                  
                     Pentru a asigura integritatea procesului de raportare, verificarea ar trebui să constea în verificarea datelor raportate de către producători în conformitate cu certificatul de omologare de tip a motorului și cu evidențele producătorului.
                  
               
                     (5)
                  
                  
                     Producătorilor ar trebui să li se ofere posibilitatea de a corecta datele în cazul în care Comisia constată discrepanțe. Dacă discrepanțele respective sunt sistematice, producătorii ar trebui să furnizeze datele corectate pentru toate vehiculele înmatriculate în perioada de raportare în cauză.
                  
               
                     (6)
                  
                  
                     Pentru a se asigura corectitudinea datelor, în cazul în care producătorii nu au furnizat Comisiei datele corectate, Comisia ar trebui să fie în măsură să corecteze ea însăși datele respective. Pentru a se asigura că producătorii furnizează datele corecte, în cazul în care discrepanțele identificate sunt sistematice, Comisia ar trebui să corecteze datele respective prin aplicarea unui factor de corecție pentru emisiile de CO2 ale tuturor vehiculelor grele înmatriculate în perioada de raportare în cauză.
                  
               
                     (7)
                  
                  
                     Din motive de transparență, ar trebui să reiasă clar din datele incluse în Registrul central al datelor referitoare la vehiculele grele dacă acestea au fost corectate de către Comisie.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului privind schimbările climatice,
                  
               ADOPTĂ PREZENTUL REGULAMENT:
         
            Articolul 1
            Vehicule grele pentru care trebuie să se verifice calitatea datelor
            
               (1)   În urma raportării datelor de către producători în conformitate cu articolul 5 alineatul (1) din Regulamentul (UE) 2018/956, Comisia verifică, pentru o serie de vehicule grele ale fiecărui producător care au fost înmatriculate în perioada de raportare în cauză, calitatea datelor. Pentru perioada de raportare aferentă anului 2019, Comisia verifică doar calitatea datelor vehiculelor grele care au fost înmatriculate începând cu 1 ianuarie 2020.
            
            
               (2)   Comisia selectează în mod aleatoriu vehiculele grele menționate la alineatul (1). Numărul de vehicule grele selectate trebuie să fie cuprins între 2 % și 10 % din numărul de vehicule grele ale fiecărui producător care au fost înmatriculate în perioada de raportare în cauză.
            
         
         
            Articolul 2
            Notificarea de către Comisie și informațiile furnizate de producători și de statele membre
            
               (1)   Comisia notifică producătorilor în cauză numerele de identificare ale vehiculelor grele selectate în conformitate cu articolul 1 alineatul (2).
            
            
               (2)   În termen de o lună de la primirea notificării menționate la alineatul (1), producătorii trebuie să furnizeze Comisiei următoarele informații pentru fiecare vehicul greu selecționat:
               
                           (a)
                        
                        
                           evidențele producătorului în original, întocmite în conformitate cu partea I a anexei IV la Regulamentul (UE) 2017/2400 al Comisiei (3);
                        
                     
                           (b)
                        
                        
                           o copie a certificatului de omologare de tip a motorului, eliberat în conformitate cu Regulamentul (CE) nr. 595/2009.
                        
                     
            
               (3)   La cererea Comisiei, producătorii și statele membre în care au fost înmatriculate prima dată vehiculele grele menționate la alineatul (1) trebuie să furnizeze informații suplimentare în scopul soluționării eventualelor dificultăți.
            
         
         
            Articolul 3
            Verificarea corectitudinii valorii funcției hash criptografice și a datelor raportate de producători
            
               (1)   Comisia efectuează, pentru vehiculele grele selectate în conformitate cu articolul 1 alineatul (2), verificarea încrucișată a valorilor funcției hash criptografice ale evidențelor în original ale producătorului furnizate în conformitate cu articolul 2 alineatul (2) litera (a) în raport cu valorile funcției hash criptografice corespunzătoare furnizate de statul membru în cauză în conformitate cu obligația care îi revine în temeiul părții A litera (k) din anexa I la Regulamentul (UE) 2018/956.
               În cazul unei discrepanțe a valorilor funcției hash criptografice și la cererea Comisiei, producătorii trebuie să verifice corectitudinea datelor furnizate Comisiei și să informeze Comisia, în termen de o lună, cu privire la rezultatul acestei verificări.
            
            
               (2)   Comisia efectuează, pentru vehiculele grele selectate în conformitate cu articolul 1 alineatul (2), verificarea încrucișată a datelor raportate în conformitate cu articolul 5 din Regulamentul (UE) 2018/956 în raport cu datele corespunzătoare din evidențele în original producătorului, întocmite în conformitate cu partea I din anexa IV la Regulamentul (UE) 2017/2400.
            
            
               (3)   Comisia poate efectua, pentru vehiculele grele selectate în conformitate cu articolul 1 alineatul (2), verificarea încrucișată a datelor referitoare la motor care au fost raportate în conformitate cu punctele 75-78 din partea B punctul 2 din anexa I la Regulamentul (UE) 2018/956 în raport cu valorile corespunzătoare din certificatul de omologare de tip a motorului eliberat în conformitate cu Regulamentul (CE) nr. 595/2009.
            
         
         
            Articolul 4
            Notificarea constatărilor
            
               (1)   Comisia fie confirmă exactitatea datelor verificate în temeiul articolului 3, fie notifică producătorilor eventualele discrepanțe constatate între datele raportate în temeiul articolului 5 din Regulamentul (UE) 2018/956 și datele corespunzătoare din evidențele producătorului și din certificatul de omologare de tip a motorului furnizate în conformitate cu articolul 2 alineatul (2).
            
            
               (2)   În termen de o lună de la primirea notificării menționate la alineatul (1), producătorii trebuie să furnizeze Comisiei datele corectate pentru vehiculele grele selectate în conformitate cu articolul 1 alineatul (2), precum și o explicație a discrepanțelor menționate în notificarea respectivă.
            
            
               (3)   În cazul în care Comisia constată că discrepanțele sunt sistematice, producătorii trebuie să furnizeze Comisiei, în termen de o lună de la primirea notificării menționate la alineatul (1), datele corectate pentru toate vehiculele grele raportate în perioada de raportare în cauză, precum și o explicație pentru discrepanțele identificate.
            
            
               (4)   Producătorii trebuie să transmită datele corectate menționate la alineatele (2) și (3) prin transferul electronic de date către Depozitul de date comerciale gestionat de Agenția Europeană de Mediu.
            
         
         
            Articolul 5
            Corectarea datelor
            
               (1)   În cazul în care Comisia este mulțumită de explicațiile și de datele corectate furnizate de producători în temeiul articolului 4, aceasta include datele corectate în setul final de date care urmează să fie publicate în Registrul central pentru datele referitoare la vehiculele grele și le marchează ca fiind corectate.
            
            
               (2)   În cazul în care Comisia nu este mulțumită de explicațiile sau de datele corectate furnizate de producători sau în cazul în care producătorii nu furnizează datele corectate în termenul stabilit la articolul 4 alineatele (2) și (3), Comisia:
               
                           (a)
                        
                        
                           corectează emisiile de CO2 exprimate în g/tkm pentru vehiculele grele selectate în conformitate cu articolul 1 alineatul (2), pentru care s-au constatat discrepanțe, pe baza informațiilor furnizate de producător în temeiul articolului 2 alineatele (2) și (3);
                        
                     
                           (b)
                        
                        
                           în cazul unor discrepanțe sistematice, corectează emisiile de CO2 aferente tuturor vehiculelor grele înmatriculate în perioada de raportare în cauză prin aplicarea unui factor de corecție.
                        
                     
            
               (3)   Factorul de corecție menționat la alineatul (2) litera (b) trebuie să fie determinat pe baza discrepanțelor observate în ceea ce privește emisiile de CO2, exprimate în g/tkm, ale vehiculelor grele selectate în conformitate cu articolul 1 alineatul (2).
            
            
               (4)   Comisia include datele corectate în setul final de date care urmează să fie publicate în Registrul central pentru datele referitoare la vehiculele grele și le marchează ca fiind corectate.
            
         
         
            Articolul 6
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică dsirect în toate statele membre.
            Adoptat la Bruxelles, 20 iulie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 173, 9.7.2018, p. 1.
         
            (2)  Regulamentul (CE) nr. 595/2009 al Parlamentului European și al Consiliului din 18 iunie 2009 privind omologarea de tip a autovehiculelor și a motoarelor cu privire la emisiile provenite de la vehicule grele (Euro VI) și accesul la informații privind repararea și întreținerea vehiculelor și de modificare a Regulamentului (CE) nr. 715/2007 și a Directivei 2007/46/CE și de abrogare a Directivelor 80/1269/CEE, 2005/55/CE și 2005/78/CE (JO L 188, 18.7.2009, p. 1).
         
            (3)  Regulamentul (UE) 2017/2400 al Comisiei din 12 decembrie 2017 de punere în aplicare a Regulamentului (CE) nr. 595/2009 al Parlamentului European și al Consiliului în ceea ce privește determinarea emisiilor de CO2 și a consumului de combustibil ale vehiculelor grele și de modificare a Directivei 2007/46/CE a Parlamentului European și a Consiliului și a Regulamentului (UE) nr. 582/2011 al Comisiei (JO L 349, 29.12.2017, p. 1).